b'\n_START_ARTICLE_\nVilniaus universitetas\n_START_SECTION_\nAbiej\xc5\xb3 Taut\xc5\xb3 Respublika ir Rusijos imperija\n_START_PARAGRAPH_\nVilniaus vyskupas Valerijonas Protasevi\xc4\x8dius pakvie\xc4\x8dia J\xc4\x97zuit\xc5\xb3 ordin\xc4\x85 kovoti prie\xc5\xa1 reformacij\xc4\x85. Pirmieji j\xc4\x97zuitai \xc4\xaf Vilni\xc5\xb3 atvyko 1569 metais ir 1570\xc2\xa0m. liepos 17 d. \xc4\xafk\xc5\xabr\xc4\x97 pirm\xc4\x85 kolegij\xc4\x85 LDK ir bibliotek\xc4\x85, kuri v\xc4\x97liau tapo Vilniaus universiteto biblioteka._NEWLINE_1577\xc2\xa0m. gautas popie\xc5\xbeiaus Grigaliaus XIII pritarimas kolegij\xc4\x85 pertvarkyti \xc4\xaf universitet\xc4\x85._NEWLINE_1578\xc2\xa0m. liepos 7 d. Steponas Batoras Lvove paskelb\xc4\x97 pirm\xc4\x85j\xc4\x85 preliminari\xc4\x85 privilegij\xc4\x85, suteikian\xc4\x8di\xc4\x85 kolegijai tokias teises, kokias tur\xc4\x97jo universitetai ir akademijos, ta\xc4\x8diau be LDK antspaudo \xc5\xa1i privilegija negaliojo (antspaudu disponavo LDK kancleris Mikalojus Radvila Rudasis, kalvinistas)._NEWLINE_1579\xc2\xa0m. baland\xc5\xbeio 1 d. Didysis Lietuvos kunigaik\xc5\xa1tis ir Lenkijos karalius Steponas Batoras pasira\xc5\xa1\xc4\x97 privilegij\xc4\x85, kuria kolegija pertvarkoma \xc4\xaf universitet\xc4\x85. \xc5\xa0ios privilegijos nepatvirtino LDK kancleris, ta\xc4\x8diau Steponas Batoras sugeb\xc4\x97jo priversti kalvinist\xc4\x85 vicekancler\xc4\xaf Eustachij\xc5\xb3 Valavi\xc4\x8di\xc5\xb3 antspauduoti dokument\xc4\x85, taigi \xc5\xa1i privilegija \xc4\xafgavo teisin\xc4\x99 gali\xc4\x85. T\xc5\xb3 pa\xc4\x8di\xc5\xb3 met\xc5\xb3 spalio 30 d. popie\xc5\xbeius Grigalius XIII i\xc5\xa1leido tai patvirtinan\xc4\x8di\xc4\x85 bul\xc4\x99._NEWLINE_1641\xc2\xa0m. ATR valdovas Vladislovas Vaza suteik\xc4\x97 Vilniaus universitetui privilegij\xc4\x85 \xc4\xafsteigti teis\xc4\x97s moksl\xc5\xb3 ir medicinos fakultetus; \xc4\xafsteigtas Teis\xc4\x97s fakultetas._NEWLINE_1753\xc2\xa0m.\xc2\xa0\xc4\xafsteigta observatorija, kuriai vadovavo Tomas \xc5\xbdebrauskas. 1781\xc2\xa0m.\xc2\xa0Vilniaus universitete \xc4\xafsteigtas Medicinos fakultetas. 1783\xc2\xa0m.\xc2\xa0Vilniaus universitetas pervadintas Lietuvos Kunigaik\xc5\xa1tijos vyriausi\xc4\x85ja mokykla\xc2\xa0\xe2\x80\x93 Schola Princeps Magni Ducatus Lituaniae. 1795\xc2\xa0m.,\xc2\xa0po tre\xc4\x8diojo Lietuvos-Lenkijos padalijimo, Vilnius atiteko Carinei Rusijai (su visu universitetu)._NEWLINE_1802\xe2\x80\x931804\xc2\xa0m.\xc2\xa0\xc4\xafvykus \xc5\xa1vietimo reformai Vilniaus universitetas tapo \xc5\xa1vietimo apygardos centru._NEWLINE_1823\xc2\xa0m.\xc2\xa0i\xc5\xa1tremti pogrindin\xc4\x97ms organizacijoms priklaus\xc4\x99 studentai (filaretai, filomatai), atleisti Lietuvos ir Lenkijos istorij\xc4\x85 d\xc4\x97st\xc4\x99 d\xc4\x97stytojai. 1831\xc2\xa0m.\xc2\xa0studentai masi\xc5\xa1kai dalyvavo sukilime. 1832\xc2\xa0m. gegu\xc5\xbe\xc4\x97s 13 d.\xc2\xa0caro Nikolajaus I dekretu universitetas buvo u\xc5\xbedarytas._NEWLINE_XIX a. pabaigoje ir XX a. prad\xc5\xbeioje nuolat buvo keliamas auk\xc5\xa1tosios mokyklos atgaivinimo Vilniuje klausimas, ta\xc4\x8diau rus\xc5\xb3 vald\xc5\xbeia nesiry\xc5\xbeo jos \xc4\xafkurti ir Lietuvos jaunuomen\xc4\x97 buvo ver\xc4\x8diama ie\xc5\xa1koti auk\xc5\xa1tojo mokslo Carin\xc4\x97s Rusijos universitetuose.\n_START_SECTION_\nXIX a. prad\xc5\xbeioje\n_START_PARAGRAPH_\n1802\xe2\x80\x931804\xc2\xa0m \xc4\xafvykus reformai universitetas tapo Vilniaus \xc5\xa1vietimo apygardos centru. Vilniaus imperatori\xc5\xa1kasis universitetas buvo ne tik auk\xc5\xa1toji mokykla, bet ir kontroliavo visas apygardos mokyklas, ypa\xc4\x8d vidurin\xc4\x97s mokyklas. Apygardos glob\xc4\x97ju\xc2\xa0\xe2\x80\x93 savoti\xc5\xa1ku tarpininku Liaudies \xc5\xa1vietimo buvo paskirtas A.J. \xc4\x8cartoriskis._NEWLINE_Kadangi glob\xc4\x97jas prival\xc4\x97jo gyventi Sankt Peterburge tai garantavo dar didesn\xc4\x99 universiteto veiklos laisv\xc4\x99. Universitetas tur\xc4\x97jo caro patvirtint\xc4\x85 atskir\xc4\x85, skirting\xc4\x85 nuo kit\xc5\xb3 Rusijos apygard\xc5\xb3 statut\xc4\x85, i\xc5\xa1laik\xc4\x97 atskir\xc4\x85 finansavimo \xc5\xa1altin\xc4\xaf (\xc5\xa1\xc4\xaf t\xc4\x85 gaudavo ir papildomai i\xc5\xa1 valstyb\xc4\x97s bei priva\xc4\x8di\xc5\xb3 r\xc4\x97m\xc4\x97j\xc5\xb3) tad i\xc5\xa1 esm\xc4\x97s gal\xc4\x97jo t\xc4\x99sti dar edukacijos komisijos prad\xc4\x97t\xc4\x85 darb\xc4\x85\xc2\xa0\xe2\x80\x93 pl\xc4\x97toti lenk\xc5\xb3, lietuvi\xc5\xb3 pilietines bei patriorchines tradicijas._NEWLINE_Su universitetu vienaip ar kitaip siejosi ne tik bema\xc5\xbe visa Vilniaus, bet ir viso kra\xc5\xa1to, ir didel\xc4\x97s \xc5\xa1vietimo apygardos visuomen\xc4\x97s, ir kult\xc5\xabros veikla.\n_START_SECTION_\nPo 1918\xc2\xa0m.\n_START_PARAGRAPH_\nPaskelbus nepriklausomyb\xc4\x99, Lietuvos Valstyb\xc4\x97s Taryba 1918\xc2\xa0m. gruod\xc5\xbeio 5 d. pri\xc4\x97m\xc4\x97 Vilniaus universiteto, kuris tur\xc4\x97jo susid\xc4\x97ti i\xc5\xa1 keturi\xc5\xb3 fakultet\xc5\xb3 (teologijos, socialini\xc5\xb3 moksl\xc5\xb3, medicinos ir gamtos bei matematikos), statut\xc4\x85. 1919\xc2\xa0m. Vilni\xc5\xb3 u\xc5\xbe\xc4\x97m\xc4\x99 lenkai ruden\xc4\xaf atidar\xc4\x97 savo universitet\xc4\x85. 1939\xc2\xa0m. okupavus Vilniaus kra\xc5\xa1t\xc4\x85 ir gr\xc4\x85\xc5\xbeinus Lietuvai, pirm\xc4\x85 kart\xc4\x85 d\xc4\x97stytas lietuvi\xc5\xb3 kalbos kursas. 1941\xc2\xa0m. Vilni\xc5\xb3 u\xc5\xbe\xc4\x97mus Vokietijai \xc5\xbeydai, rusai ir dalis lenk\xc5\xb3 i\xc5\xa1braukiami i\xc5\xa1 universiteto student\xc5\xb3 s\xc4\x85ra\xc5\xa1\xc5\xb3. 1943\xc2\xa0m. kovo 3-17 d. vokie\xc4\x8di\xc5\xb3 kariai nusiaub\xc4\x97 universitet\xc4\x85._NEWLINE_TSRS v\xc4\x97l okupavus Lietuv\xc4\x85 (1944\xc2\xa0m.) universitetas pervadintas Vilniaus Vinco Kapsuko universitetu. V\xc4\x97liau Vilniaus universitetas buvo apdovanotas Darbo Raudonosios v\xc4\x97liavos (1971\xc2\xa0m.) ir Taut\xc5\xb3 draugyst\xc4\x97s (1979\xc2\xa0m., 400 met\xc5\xb3 jubiliejaus proga) ordinais. Po to universitetas oficialiai vadinosi Vilniaus Darbo raudonosios v\xc4\x97liavos ir Taut\xc5\xb3 draugyst\xc4\x97s ordin\xc5\xb3 valstybinis Vinco Kapsuko universitetas._NEWLINE_1990\xc2\xa0m. Lietuva atgavo nepriklausomyb\xc4\x99, o universitetas\xc2\xa0\xe2\x80\x93 autonomij\xc4\x85 ir vard\xc4\x85._NEWLINE_Vilniaus Universiteto ansamblyje atsispindi visi pagrindiniai Lietuvoje vyrav\xc4\x99 architekt\xc5\xabros stiliai: gotika, renesansas, barokas ir klasicizmas.\n_START_SECTION_\nDidysis kiemas\n_START_PARAGRAPH_\nKiemas taip pat dar vadinamas pirmojo rektoriaus Petro Skargos vardu. Kiem\xc4\x85 sudaro skirting\xc5\xb3 laikotarpi\xc5\xb3 pastatai, barokin\xc4\x97s erdv\xc4\x97s suvienyti \xc4\xaf dinami\xc5\xa1k\xc4\x85 erdv\xc4\x99. 1579 metais \xc5\xa1iaurinio korpuso fasade buvo atidengta paminklin\xc4\x97 lenta su \xc4\xafra\xc5\xa1u: Academia et Universitas Societatis Jesu Erecta anno 1580 (lot. J\xc4\x97zuit\xc5\xb3 draugijos akademija ir universitetas \xc4\xafkurtas 1580 metais). Pietiniame kiemelio sparne yra akademinio teatro sal\xc4\x97 bei naujosios barokin\xc4\x97s aulos dalis, \xc5\xa1alia yra M. \xc5\xa0ulco 1810 metais perstatytas klasicistinis aulos (Kolon\xc5\xb3 sal\xc4\x97s) fasadas, kurio ni\xc5\xa1ose stovi stilizuot\xc5\xb3 student\xc5\xb3 skulpt\xc5\xabros, taip pat \xc5\xa0v. Jon\xc5\xb3 ba\xc5\xbeny\xc4\x8dios fasadas ir varpin\xc4\x97, kuri yra auk\xc5\xa1\xc4\x8diausias Vilniaus senamies\xc4\x8dio pastatas (68\xc2\xa0m.). Did\xc5\xbeiojo kiemo galerijose \xc4\xafam\xc5\xbeinti universiteto mecenatai, steig\xc4\x97jai, \xc4\xaf\xc5\xbeym\xc5\xabs mokslininkai. Spalvotose fasad\xc5\xb3 piliastr\xc5\xb3 freskose\xc2\xa0\xe2\x80\x93 universiteto herbas, vyskupo V. Protasevi\xc4\x8diaus, karved\xc5\xbeio Chodkevi\xc4\x8diaus, karali\xc5\xb3 Augusto II Stipriojo ir Stanislovo Augusto Poniatovskio portretai.\n_START_SECTION_\nM. K. Sarbievijaus kiemas\n_START_PARAGRAPH_\nKiemelio korpusai dabar yra restauruoti ir priklauso Filologijos fakultetui. Prie vakarinio kiemelio sparno, vir\xc5\xa1 vart\xc5\xb3 yra balto marmuro paminklin\xc4\x97 lenta poetui M. K. Sarbievijui. Pro pietin\xc4\xaf sparn\xc4\x85 galima pereiti \xc4\xaf Did\xc4\xafj\xc4\xaf kiem\xc4\x85, auk\xc5\xa1tyn kylan\xc4\x8diais granito laiptais. Vir\xc5\xa1 pra\xc4\x97jimo yra V. Kudirkos \xe2\x80\x9eVarpo\xe2\x80\x9c \xc5\xa1imtme\xc4\x8diui skirtas paminklas. Pats pietinis sparnas turi masyvius dviej\xc5\xb3 auk\xc5\xa1t\xc5\xb3 kontraforsus su ni\xc5\xa1omis. Vakariniame korpuse stovi trij\xc5\xb3 auk\xc5\xa1t\xc5\xb3 bibliotekos pastatas, visus auk\xc5\xa1tus sutvirtina masyv\xc5\xabs klasicistiniai kontraforsai.\n_START_SECTION_\nBibliotekos kiemas\n_START_PARAGRAPH_\nKiemo rytin\xc4\x97je dalyje i\xc5\xa1kil\xc4\x99s vienas seniausi\xc5\xb3 VU pastat\xc5\xb3 ansamblio statini\xc5\xb3\xc2\xa0\xe2\x80\x93 trij\xc5\xb3 auk\xc5\xa1t\xc5\xb3 bibliotekos fasadas, ju centre yra paminklin\xc4\x97s bronzin\xc4\x97s bibliotekos durys, skirtos pirmosios lietuvi\xc5\xa1kos knygos 450-sioms metin\xc4\x97ms, pie\xc4\x8diau yra Astronomijos observatorijos sparnas\xc2\xa0\xe2\x80\x93 seniausias ansamblio pastatas, tarp jo 4 Rokoko stiliaus auk\xc5\xa1to lang\xc5\xb3 fresk\xc5\xb3 ir stiuko technikomis pavaizduoti piliastrai su matematiniais ir astronominiais prietaisais (piliastr\xc5\xb3 autorius\xc2\xa0\xe2\x80\x93 Ignotas Egenfelderis, 1772\xc2\xa0m.). Pagal S. Norembskio projekt\xc4\x85 1938 metais pietiniame korpuse buvo i\xc5\xa1kirstos trys arkos, 1964 metais ten pastatyta K. Bogdano sukurta K. Donelai\xc4\x8dio skulpt\xc5\xabra. Ant \xc5\xa1iaurinio korpuso yra paminklin\xc4\x97 lenta ukrainie\xc4\x8di\xc5\xb3 poetui T. \xc5\xa0ev\xc4\x8denkai. \xc4\x8cia \xc4\xafsik\xc5\xabr\xc4\x99s Istorijos fakultetas. Kiemas sujungtas su M. K. Sarbievijaus ir M. Dauk\xc5\xa1os kiemu, vakarin\xc4\x97je dalyje\xc2\xa0\xe2\x80\x93 LR Prezident\xc5\xabra.\n_START_SECTION_\nObservatorijos kiemas\n_START_PARAGRAPH_\nTai seniausia universiteto architekt\xc5\xabrinio ansamblio dalis. Kieme dominuoja senoji Astronomijos observatorija su klasicistiniu priestatu, kuris turi du laibus bok\xc5\xa1telius, skirtus astronominiams steb\xc4\x97jimams, ir stipri\xc4\x85 smiltainio sien\xc4\x85 dienovidiniam kvadrantui pritvirtinti. Sienos vir\xc5\xa1uje\xc2\xa0\xe2\x80\x93 rom\xc4\x97n\xc5\xb3 poeto Vergilijaus \xc5\xbeod\xc5\xbeiai apie astronomij\xc4\x85, \xc5\xbeemiau para\xc5\xa1yta: Haec domus Uraniae est: Curae procul este profanae: Temnitur hic humilis tellus: Hinc itur ad astra (sen. lot.\xc2\xa0\xe2\x80\x93 \xc5\xa0is namas yra Uranijos, eikit \xc5\xa1alin niekingi r\xc5\xabpes\xc4\x8diai! \xc4\x8cia paniekinama menka \xc5\xbdem\xc4\x97, i\xc5\xa1 \xc4\x8dia kylama \xc4\xaf \xc5\xbevaig\xc5\xbedes). Dar kiek \xc5\xbeemiau yra paminklin\xc4\x97 lenta Edukacin\xc4\x97s komisijos ir 1773\xc2\xa0m. \xc5\xa1vietimo reformos 150 met\xc5\xb3 sukak\xc4\x8diai pa\xc5\xbeym\xc4\x97ti. Pastat\xc4\x85 ties tre\xc4\x8diuoju auk\xc5\xa1tu puo\xc5\xa1ia dor\xc4\x97ninio orderio frizas su zodiako \xc5\xbeenklais metopuose. Vakarinio sparno sienoje \xc4\xafm\xc5\xabryta paminklin\xc4\x97 lenta VU rektoriui M. Po\xc4\x8dobutui.\n_START_SECTION_\nStudentai\n_START_PARAGRAPH_\nVilniaus universiteto studentai da\xc5\xbenai yra aktyv\xc5\xabs, jiems atstovauja \xc4\xafvairios organizacijos. Be student\xc5\xb3 atstovybi\xc5\xb3, kurios yra atskiruose fakultetuose ir sudaro bendr\xc4\x85 VU student\xc5\xb3 atstovyb\xc4\x99, yra ir kit\xc5\xb3 organizacij\xc5\xb3, mokslini\xc5\xb3 bendrij\xc5\xb3, \xc4\xafvairi\xc5\xb3 tarptautini\xc5\xb3 organizacij\xc5\xb3 vietos padalini\xc5\xb3. Visos \xc5\xa1ios organizacijos ir pavieniai studentai organizuoja arba prisideda prie \xc4\xafvairi\xc5\xb3 rengini\xc5\xb3 organizavimo. \xc5\xa0ie renginiai kai kada palie\xc4\x8dia ne vien student\xc5\xb3, bet ir viso Vilniaus gyvenim\xc4\x85\xc2\xa0\xe2\x80\x93 pavyzd\xc5\xbeiui, Fiziko diena (FiDi), kuomet fizikos studentai su dienos simboliu\xc2\xa0\xe2\x80\x93 dirbtiniu dinozauru\xc2\xa0\xe2\x80\x93 \xc5\xbeygiuoja per miest\xc4\x85. Savo fakulteto dienas su atitinkamomis tradicijomis rengia ir \xc4\xafvairi\xc5\xb3 kit\xc5\xb3 fakultet\xc5\xb3 studentai. Egzistuoja ir kiti tiesiogiai su studijomis nesusij\xc4\x99 renginiai, pvz., intelektualus komandinis \xc5\xbeaidimas Protmu\xc5\xa1is, universiteto debat\xc5\xb3 klubo rengiami debatai, VU teatro spektakliai ir kita.'